b'\n_START_ARTICLE_\nKarhum\xc3\xa4ki\n_START_SECTION_\nMaantiede ja ilmasto\n_START_PARAGRAPH_\nKarhum\xc3\xa4en kaupunkikunnan pinta-ala on 343 neli\xc3\xb6kilometri\xc3\xa4. Se rajoittuu l\xc3\xa4nness\xc3\xa4 Karhum\xc3\xa4en piirin T\xc5\xa1opinan, pohjoisessa Pindu\xc5\xa1in ja kaakossa Sungun kuntiin sek\xc3\xa4 etel\xc3\xa4ss\xc3\xa4 Kontupohjan piiriin. Pinta-alasta 74,5\xc2\xa0% on mets\xc3\xa4\xc3\xa4 ja 16,5\xc2\xa0% vesialuetta._NEWLINE_Kunnan alueella virtaavat \xc3\x84\xc3\xa4niseen laskevat Kumsajoki (ven. Kumsa), Vitsajoki (Vit\xc5\xa1ka), Lumpuisjoki (Lumbu\xc5\xa1ka), Makusjoki (Maku\xc5\xa1iha) ja Vaaksijoki (Vak\xc5\xa1ozerka). Poventsanlahti ja siihen kuuluva Pitk\xc3\xa4lahti (Bol\xc5\xa1aja guba) on \xc3\x84\xc3\xa4nisen syvin osa. Seudulla on lukuisia soita. Hy\xc3\xb6tykaivannaisiin kuuluvat kupari, graniitti, graniittigneissi, hiekka ja sora._NEWLINE_Seudulla vallitsee lauhkea mannerilmasto, jossa on meri-ilmaston piirteit\xc3\xa4. Talvi on pitk\xc3\xa4 ja melko kylm\xc3\xa4, kes\xc3\xa4 lyhyt ja viile\xc3\xa4. S\xc3\xa4\xc3\xa4 on ep\xc3\xa4vakainen varsinkin syksyll\xc3\xa4 ja talvella. Tammikuun keskil\xc3\xa4mp\xc3\xb6tila on \xe2\x80\x9311,6 \xc2\xb0C ja hein\xc3\xa4kuun 16,2 \xc2\xb0C. Vuotuinen sadem\xc3\xa4\xc3\xa4r\xc3\xa4 on 550\xe2\x80\x93600 millimetri\xc3\xa4.\n_START_SECTION_\nHistoria\n_START_PARAGRAPH_\nKaupunki on saanut alkunsa Muurmannin radan rakentamisen yhteydess\xc3\xa4 vuosina 1914\xe2\x80\x931916. Vuonna 1915 \xc3\x84\xc3\xa4nisen rannalle rakennettiin laivalaituri, jonka kautta toimitettiin tarvikkeita rautatiet\xc3\xa4 varten. Vuonna 1916 pystytettiin rautatieasema, joka sai nimen Medve\xc5\xbeja Gora kolmenkymmenen kilometrin p\xc3\xa4\xc3\xa4ss\xc3\xa4 sijainneen karjalaiskyl\xc3\xa4n (suom. Kontiovaara) mukaan. Jo t\xc3\xa4t\xc3\xa4 ennen, vuodesta 1794 l\xc3\xa4htien Kumsajoen varrella oli toiminut Lumbu\xc5\xa1in kyl\xc3\xa4\xc3\xa4n kuulunut vesisaha, jonka laitteet siirrettiin Vytegraan Ven\xc3\xa4j\xc3\xa4n kansalaissodan aikaan vuonna 1919._NEWLINE_Kansalaissodan j\xc3\xa4lkeen aseman l\xc3\xa4helle syntyiv\xc3\xa4t Dzer\xc5\xbeinskille ja Arnoldoville nimetyt asutukset ja my\xc3\xb6hemmin Ju\xc5\xbenyi, \xc5\xa0kolnyi ja Pervomaiski, jotka vuonna 1927 yhdistettiin Karhum\xc3\xa4en taajamaksi. Vuonna 1924 paikkakunnalle perustettiin rautatieoppilaitos ja puunjalostuslaitos ja vuonna 1925 Neuvosto-Karjalan ensimm\xc3\xa4inen tuberkuloosiparantola. Vuosina 1931\xe2\x80\x931933 Karhum\xc3\xa4ki oli Vienanmeren\xe2\x80\x93It\xc3\xa4meren kanavan rakennusty\xc3\xb6maan hallinnollinen keskus. Vuonna 1933 se sai kaupunkimaisen taajaman statuksen ja vuonna 1938 siit\xc3\xa4 tuli kaupunki, jolle annettiin ven\xc3\xa4j\xc3\xa4nkielinen nimi Medve\xc5\xbejegorsk. Jatkosodan aikana 1941\xe2\x80\x931944 se oli suomalaisten miehitt\xc3\xa4m\xc3\xa4.\n_START_SECTION_\nLiikenne\n_START_PARAGRAPH_\nKarhum\xc3\xa4en kautta kulkee Muurmannin rata, jolla on Karhum\xc3\xa4en (ven. Medve\xc5\xbeja Gora), Vitsakyl\xc3\xa4n, Predmedgorskin ja Per\xc3\xa4lahden asemat. Karhum\xc3\xa4en asemalla pys\xc3\xa4htyv\xc3\xa4t Murmanskin ja Pietarin, Moskovan, Minskin, Novorossijskin, Astrahanin, Adlerin, Simferopolin, Velikije Lukin ja Harkovan v\xc3\xa4liset kaukojunat sek\xc3\xa4 Petroskoin ja Sege\xc5\xbean v\xc3\xa4liset paikallisjunat. Asemalla on my\xc3\xb6s paljon tavaraliikennett\xc3\xa4._NEWLINE_Kaupungin l\xc3\xa4nsipuolitse kulkee Pietarin, Petroskoin ja Murmanskin v\xc3\xa4linen valtatie M18. Karhum\xc3\xa4est\xc3\xa4 on maantieyhteydet Puudo\xc5\xbein kautta Vologdaan, Tolvojan kautta Suurlahteen sek\xc3\xa4 Juustj\xc3\xa4rven kautta Suoj\xc3\xa4rvelle. Linja-autoliikenne suuntautuu Kontupohjaan, Petroskoihin, Sege\xc5\xbeaan, Puudo\xc5\xbeiin, Hirvakseen ja Vytegraan sek\xc3\xa4 piirin kuntakeskuksiin ja kyliin. My\xc3\xb6s kunnan sis\xc3\xa4ll\xc3\xa4 on linja-autoreittej\xc3\xa4._NEWLINE_Poventsanlahden perukassa sijaitsevasta satamasta on yhteydet Syv\xc3\xa4ri\xc3\xa4, Laatokkaa ja Nevaa pitkin Pietariin, Vienanmeren\xe2\x80\x93It\xc3\xa4meren kanavaa pitkin Vienanmerelle sek\xc3\xa4 Volgan\xe2\x80\x93It\xc3\xa4meren vesitien kautta Volgalle. Sataman kautta kuljetetaan sepeli\xc3\xa4, kivihiilt\xc3\xa4, sahatavaraa sek\xc3\xa4 haketta Kontupohjan ja Sege\xc5\xbean sellutehtaille.\n_START_SECTION_\nTalous ja palvelut\n_START_PARAGRAPH_\nPaikallisista elinkeinoista t\xc3\xa4rkeimm\xc3\xa4t ovat liikenne (28\xc2\xa0% vuonna 2010), terveydenhuolto ja sosiaalipalvelut (21\xc2\xa0%) sek\xc3\xa4 hallinto ja koulutus (molemmat 13\xc2\xa0%). Suurin ty\xc3\xb6nantaja on noin 900 henke\xc3\xa4 ty\xc3\xb6llist\xc3\xa4v\xc3\xa4 Karhum\xc3\xa4en veturivarikko. Teollisuutta edustavat Karhum\xc3\xa4en mets\xc3\xa4teollisuuspiiri, sepelitehdas, meijeri ja ompelimo._NEWLINE_Kaupungissa toimii kolme keskikoulua, ammattikoulu, lasten luomisty\xc3\xb6n keskus, lasten musiikki- ja taidekoulut sek\xc3\xa4 kaksi lasten ja nuorten urheilukoulua. Sosiaali- ja terveyspalveluihin kuuluvat poliklinikka, sairaala ja lastenkoti. Kulttuurilaitoksia ovat kulttuuri- ja vapaa-ajankeskus sek\xc3\xa4 kotiseutumuseo.\n_START_SECTION_\nKaupunkikuva, n\xc3\xa4ht\xc3\xa4vyydet ja matkailu\n_START_PARAGRAPH_\nKumsa- ja Vitsajokien suussa luonnonkauniissa ymp\xc3\xa4rist\xc3\xb6ss\xc3\xa4 sijaitseva Karhum\xc3\xa4ki koostuu viidest\xc3\xa4 kaupunginosasta. Keskustassa on etup\xc3\xa4\xc3\xa4ss\xc3\xa4 viisikerroksisia asuintaloja ja sen etel\xc3\xa4puolella satama ja puunjalostuslaitos. Puudo\xc5\xbein l\xc3\xa4hi\xc3\xb6n ja entisen posjolok Truda -asutuksen k\xc3\xa4sitt\xc3\xa4v\xc3\xa4ss\xc3\xa4 it\xc3\xa4osassa on mets\xc3\xa4n toisistaan erottamia omakotialueita. S\xc3\xa4rkilammen (ven. Plotit\xc5\xa1je) ja Kasarmilammen (Kitaiskoje) l\xc3\xa4hell\xc3\xa4 sijaitseva Pervomaiskin kaupunginosa k\xc3\xa4sitt\xc3\xa4\xc3\xa4 entiset Pervomaiskin, Ju\xc5\xbenyin ja \xc5\xa0kolnyin omakotialueet. Rautatien takana Kumsa- ja Vitsajokien v\xc3\xa4lill\xc3\xa4 on entisist\xc3\xa4 Oktjabrskin ja Doro\xc5\xbenikovin asutuksista koostuva Oktjabrskin kaupunginosa, jossa on my\xc3\xb6s laajoja teollisuus- ja varastoalueita. Kauempana Vitsajoen takana sijaitsee Vitsakyl\xc3\xa4n omakotialue. Kaupungin viheralueet ja virkistysmahdollisuudet sijaitsevat \xc3\x84\xc3\xa4nisen, Kumsa- ja Vitsajokien sek\xc3\xa4 S\xc3\xa4rki- ja Kasarmilampien rannoilla._NEWLINE_Kaupungin alueella ja Kumsajoen varrella on useita kivikautisia asuinpaikkoja. Rakennusmuistomerkkeihin kuuluvat Rufin Gaben suunnittelema tyylilt\xc3\xa4\xc3\xa4n erikoinen puinen rautatieasema (1916) sek\xc3\xa4 keskustassa sijaitseva monumentaalinen Vienanmeren kanavahallinnon hotelli (1936), joka nyky\xc3\xa4\xc3\xa4n toimii hallintorakennuksena. Keskustan Dzer\xc5\xbeinskinkadulla on toisen maailmansodan muistoksi asetettu T34-panssarivaunu sek\xc3\xa4 Sergei Kirovin patsas, joka on kopio Petroskoin vastaavasta muistomerkist\xc3\xa4. Seudulla on suomalaisten linnoituslaitosten raunioita ja neuvostosotilaiden hautapaikkoja. Karhum\xc3\xa4en lounaisosassa l\xc3\xa4hell\xc3\xa4 Kitaiskoe-j\xc3\xa4rve\xc3\xa4 on suomalaisten jatkosodan aikana louhima luolasto, josta ven\xc3\xa4l\xc3\xa4iset suunnittelevat sotahistoriallista matkakohdetta. Kaupungin it\xc3\xa4puolella Poventsan maantien varrella sijaitsee Stalinin vainojen uhrien teloituspaikka ja hautausmaa Sandarmoh. _NEWLINE_Karhum\xc3\xa4en matkailupotentiaali perustuu l\xc3\xa4hinn\xc3\xa4 sen vankileiri- ja sotahistoriaan. Matkailijaa voi vieh\xc3\xa4tt\xc3\xa4\xc3\xa4 my\xc3\xb6s kaupungin korostunut tavanomaisuus, pys\xc3\xa4htyneisyys ja n\xc3\xa4k\xc3\xb6alattomuus. Majoituspalveluja tarjoavat muun muassa keskustan vuonna 1981 rakennettu hotelli One\xc5\xbeskaja sek\xc3\xa4 \xc3\x84\xc3\xa4nisen rannalla sijaitseva Malaja Medve\xc5\xbekan lomakyl\xc3\xa4.'